Teatre, dansa i música en la 36a edició del Festival Sagunt a Escena
03 de juliol 2019

![](/media/serfaejy/88_c_img_7765_cuerpo.jpg) 

La 36a edició del festival [Sagunt a Escena](https://saguntaescena.ivc.gva.es/) s'ha presentat este matí en el Teatre Principal de València. El certamen, que conjumina dansa, teatre, òpera i música, tindrà lloc del 25 de juliol al 7 de setembre de 2019 i enguany comptarà amb un pressupost global de 463.000 euros, un 11% més que la passada edició. En l'acte de presentació han participat, entre d’altres, la secretària autonòmica, Raquel Tamarit; l'alcalde de Sagunt, Darío Moreno, i el director del festival, Juan Vicente Martínez Luciano. També ha assistit la regidora de Cultura de l'Ajuntament de Sagunt, Asun Moll.   

  

![](/media/esahtx3c/88_c_sueow.jpg)  
  
Per a esta edició s'han programat un total de 32 espectacles, 10 dels quals es voran en el Teatre Romà i 22 que s'emmarcaran dins de l’Off Romà, apartat d'espectacles en diversos escenaris de la ciutat com el Centre Cívic Antic Sanatori, el Centre Cultural Mario Monreal, la Casa dels Berenguer, els jardins del Casino Recreatiu i Cultural al costat de la Gerència o en el Museu Arqueològic.  

  

![](/media/qunmqed4/88_c_voluta.jpg)  
  

Per a calfar motors, els jardins del Centre Cívic Antic Sanatori acolliran el dimecres 24 de juliol, a les 20 hores, una funció prèvia al festival dins de Off Romà, _Más allà del zaguán_ un espectacle de carrer a càrrec de la companyia Voluta Circ.

  

La inauguració oficial del festival, tindrà lloc el dijous 25 de juliol en la plaça Cronista Chabret on es posarà en escena l'espectacle de carrer _Memphis Rock & Cirk_ de la companyia La Finestra Nou Circ.

  

![](/media/cg3hfyvn/88_c_la-finestra-memphis-2.jpg)  
  
Entre els 10 espectacles programats per al festival, destaquen la coproducció de l’Institut Valencià de Cultura _Somni_ basada en l'obra de William Shakespeare _Somni d’una nit d’estiu_ que s'estrenarà el 26 de juliol i obrirà la programació del certamen, i les dos produccions de teatre clàssic _Viejo amigo Cicerón_ amb Josep Maria Pou i dirigida per Mario Gas, que es representarà el 8 i el 9 d'agost i _Divinas palabras_ de Valle-Inclán, protagonitzada per María Adánez i dirigida per José Carlos Plaza i que es podrà vore el 24 i el 25 d'agost. Estes dos últimes obres també es voran en els altres dos grans festivals escènics d'àmbit estatal.  

  

![](/media/gwkbqzib/88_c_pou.jpg)  
  

La secretària autonòmica de Cultura i Esport, Raquel Tamarit, ha ressaltat l'augment de l'11% del pressupost global del festival com a part de l'augment en la qualitat de la programació d'un festival que d'altra banda té com a característica principal i irrenunciable uns preus assequibles. Este pressupost partix tant de la Conselleria, com de l’Institut Valencià de Cultura, de la Diputació de València i de l'Ajuntament de Sagunt. “**La xifra total que tenim en estos moments són 463.000 euros entre institucions i patrocinadors, però encara falta per tancar tot el tema de publicitat que, encara que tenim una xifra de la qual partir, segurament augmentarà**”, ha explicat la secretària autonòmica, qui ha manifestat que este és un festival més humil de pressupost que qualsevol dels altres festivals de la seua categoria en l'àmbit estatal.

Respecte als preus assequibles de les entrades que ha comentat la secretària autonòmica, les més cares del Teatre Romà són de 24 euros, en comparació amb altres festivals de referència en què estan al voltant dels 65 euros. A més, les entrades anticipades per als diferents espectacles estaran a la venda amb un 25% de descompte fins al 25 de juliol i també hi haurà promocions per a grups. Tota la informació sobre venda d'entrades es pot consultar en [www.saguntaescena.com](http://www.saguntaescena.com/).​

  

![](/media/utxjg3hs/88_c_img_7692_cuerpo.jpg)  
  

Per altra part, l'alcalde de Sagunt, Darío Moreno, ha declarat que este és un festival  “**essencial per a la ciutat de Sagunt ja que és un referent en l'àmbit autonòmic, però també en el nacional**”. Moreno ha manifestat que en esta nova edició la Generalitat Valenciana i la Conselleria d'Educació i Cultura demostren la seua voluntat de continuar apostant pel festival tant pel número de representacions com en termes de pressupost i de qualitat. “**I això la ciutat de Sagunt ho aprecia i per això volem agrair el suport i per continuar apostant per un festival que l'any passat va rebre més de 10.000 visitants**” ha explicat l'alcalde.

Moreno ha declarat que l'Ajuntament continuarà col·laborant al cent per cent en el festival i posarà tots els mecanismes necessaris a la disposició del festival perquè cada edició siga un èxit. “**El festival ha de ser del poble i per al poble i això ho hem comprovat en els preus, que són assequibles, però també en totes les activitats que s'organitzen fora del Teatre Romà i que el que es pretenen és acostar el festival a la ciutadania i, per tant, la cultura**” ha afegit l'alcalde.

D'altra banda, el director del festival, Juan Vicente Martínez, ha destacat que “**és un repte però alhora és un plaer estar al capdavant de l'equip de persones que fa possible el festival**”. Martínez ha recordat que després de 36 edicions, s'ha notat que des de fa 4 anys “**el festival ha pegat un salt qualitatiu gràcies a institucions com la Conselleria de Cultura, la Diputació de València i Ajuntament de Sagunt**”. El director ha explicat que cada any el festival partix d'una idea que en conforma el relat, “**enguany el lema que dona unitat a la programació és _Paurales i sons_ que junt a  la imatge creada per l'artista saguntina Amparo Muñoz componen part de la completa programació del festival**”.

  

A més, Martínez, ha agraït la col•laboració i el patrocini d'empreses que contribuixen perquè tot este festival siga possible, com és el cas de Caixa Popular, Saggas, Fertiberia, l'Autoritat Portuària de València, Lafarge, Sagunt Distribució, InterFax, que ja des de fa anys estan apostant pel festival. ​

  

![](/media/wrieoqjw/88_c_img_7702_cuerpo.jpg)  
  

**Una àmplia i diversa programació**

A més dels espectacles ja nomenats, el festival comptarà amb uns altres d'interés amb segell internacional com són el Ballet Nacional Sodre de l'Uruguai, dirigit per Igor Yebra, que portarà a Sagunt _El Quijote del Plata_ amb coreografia de Blanca Li, el 6 d'agost, en una de les poques parades de la seua gira en l'àmbit estatal; o l'espectacle _Passion_ de la companyia japonesa Yamato The Drummers of Japan, que estaran en el Teatre Romà l'11 d'agost.

Cal destacar la representació que tindrà lloc el 2, 3 i 4 d'agost per part de Passió per Sagunt de l'obra _Rodrigo, querido maestro_ dirigida per Amparo Vayá en la qual es farà un recorregut per l'apassionant vida del mestre Rodrigo des de la seua infància a Sagunt fins a la seua joventut a València amb els mestre López Chavarri i Gomá.

  

![](/media/w4dm15ju/88_c_passio.jpg)  
  
La música també té una gran presència en l'escenari principal de Sagunt a Escena. El 20 d'agost el Teatre Romà acollirà _Mira si hem corregut terres_, un projecte musical de Carles Dénia i Spanish Brass que combina cançons tradicionals del folklore valencià i temes contemporanis molt populars de la Gossa Sorda, Raimon o Joan Manuel Serrat. S'ha programat també el concert _Anatomía de un éxodo_ del grup revelació Mastodonte, encapçalat per l'actor i cantant Asier Etxeandia, el dijous 22 d'agost.  

  

  

![](/media/hy0bywuh/88_c_mastodonte-1.jpg)  
  

El 31 d'agost serà l'estrena absoluta de l'òpera flamenca _Bailando con Carmen_ de la Companyia de Flamenc Simfònic Óscar de Manuel, que serà l'encarregada de tancar la programació de Sagunt a Escena en el Teatre Romà.

Un any més, durant esta edició se celebrarà la 15a edició de la Gala Benèfica de l'Alzheimer per part d’AFACAM, el 17 d'agost, les entrades per a la qual es podran adquirir en la pàgina web [www.cmafacam.com](http://www.cmafacam.com/), i també es posaran en marxa les activitats per als més menuts en el festival Menuts a escena el 6, 8, 9, 24 i 25 d'agost, en el Museu Arqueològic de Sagunt. L'aforament és limitat i es requerix d'inscripció prèvia.

**22 espectacles gratuïts en l'Off Romà i moltes més activitats**

El festival comptarà, a més, amb un total de 22 espectacles l'entrada dels quals serà gratuïta, en el certamen Off Romà. El Centre Cultural Mario Monreal acollirà una programació íntegrament de producció valenciana. Es podran vore espectacles com l'estrena d'una versió de titelles d'_Hamlet_, a càrrec de la companyia Bambalina Teatre Practicable, dirigida per Jaume Policarpo, el 7 d'agost.

També es representaran en el Mario Monreal _Lazarillo, el hambriento_, de Teatre de la Resistència, el 14 d'agost; _SHHHH!_, de la companyia La Intensa, el 21 d'agost; i _Instruccions por a no tenir per de la pastora_, de la companyia La Ravalera, el 28 d'agost, espectacle que va estar nominat en els passats Premis Max.

El Festival Internacional del Cante de las Minas portarà al Casino Vell del Port de Sagunt alguns dels guanyadors de l'edició 2019, que se celebra la primera setmana d'agost en el municipi murcià de la Unión.

A més l'espectacle _Con dos coplas de más_, tindrà lloc el 4 de setembre, un espectacle que alterna poesia amb boleros, rumbes, cobles i temes coneguts tant d'Espanya com de Llatinoamèrica.

Els millors espectacles de circ es donaran cita als jardins del Centre Cívic Antic Sanatori del Port de Sagunt amb les companyies Voluta Circ i Teatre nelle Foglie. Així mateix, en la pujada al Castell de Sagunt se celebrarà el Festival Ressona, que omplirà de música les nits de Sagunt.

A totes estes activitats se li sumen obres artístiques que la Tira de Dones ha preparat com a novetat per a esta edició i que s'exposaran als balcons del carrer Castell que dóna accés al Teatre Romà.

Les entrades per a tots els espectacles (excepte per a la Gala Benèfica) es podran adquirir tant en el teatre principal de València (fins al 25 de juliol) com en la taquilla del festival en diferents horaris durant el festival. I, per a l'espectacle de _Rodrigo, querido maestro_ de Passió per Sagunt en la pàgina web [www.entradas.com](http://www.entradas.com/). Les persones que vulguen beneficiar-se de descomptes en la compra d'entrades, podran fer-ho si les compren anticipadament, tant en taquilla com per web, i si disposen de Targeta del Major, Carnet Jove, Carnet Universitari, Targeta DARDE, Targeta +Cultura, així com grups de més de 10 persones.​

  

![](/media/gurinmyz/88_c_20190703_cuerpo.jpg)  

*   [](http://www.facebook.com/sharer.php?u=https://aytosagunto.es/va/actualitat/teatre-dansa-i-musica-en-la-36a-edicio-del-festival-sagunt-a-escena/ "Facebook")
*   [](http://twitter.com/share?url=https://aytosagunto.es/va/actualitat/teatre-dansa-i-musica-en-la-36a-edicio-del-festival-sagunt-a-escena/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/teatre-dansa-i-musica-en-la-36a-edicio-del-festival-sagunt-a-escena/ "Linked In")
*   [](mailto:?body=https://aytosagunto.es/va/actualitat/teatre-dansa-i-musica-en-la-36a-edicio-del-festival-sagunt-a-escena/)